สมหมายย้ำต้องเก็บภาษีบ้าน
"สมหมาย" เมินนายกฯ ยันเก็บภาษีที่ดินแยกออกจากบ้านไม่ได้ ปัดขึ้นแวต ขออุดรูรั่วภาษี
24 มี.ค. 2558

"สมหมาย" เมินนายกฯ ยันเก็บภาษีที่ดินแยกออกจากบ้านไม่ได้ ปัดขึ้นแวต ขออุดรูรั่วภาษี
นายสมหมาย ภาษี รมว.คลัง เปิดเผยว่า การเก็บภาษีที่ดินและสิ่งปลูกสร้างไม่สามารถแยกเก็บที่ดินกับบ้านออกจากกันตามแนวคิด พล.อ.ประยุทธ์ จันทร์โอชา นายกรัฐมนตรีได้ เพราะการจัดเก็บภาษีที่ดินและสิ่งปลูกสร้างได้แยกประเภทการใช้ประโยชน์ของพื้นที่อยู่แล้ว เช่น แยกเก็บภาษีสำหรับที่ดินและบ้านสำหรับภาคเกษตร ที่ดินและบ้านสำหรับที่อยู่อาศัยปกติ ที่ดินและสถานที่เชิงพาณิชย์ และที่ดินรกร้างว่างเปล่า
ทั้งนี้ การเก็บภาษีที่ดินและ สิ่งปลูกสร้างได้ลดหย่อนภาษีให้กับคนจนและผู้มีรายได้น้อย เช่น การเก็บภาษีบ้านและที่ดิน คิดตามมูลค่าล้านละ 1,000 บาท ในส่วนของสองล้านบาทแรกเก็บเพียง 25% ล้านที่สามและสี่เก็บเพียง 50% และล้านที่ห้าเก็บเต็ม ทำให้บ้านราคาไม่เกิน 4 ล้านบาท เสียภาษีเพียง 1,500 บาท/ปี ซึ่งถือว่าน้อยมาก
นอกจากนี้ การเก็บภาษีที่ดินเพื่อการพาณิชย์ก็เก็บต่ำกว่ากฎหมายเก่า ที่เก็บภาษีโรงเรือนในอัตรา 12.5% ของค่าเช่า
"รัฐบาลยังมีเวลาพิจารณาภาษีที่ดินฯ ตราบใดที่ผมยังเป็น รมว.คลัง ก็จะเสนอเรื่องนี้ เพราะกฎหมายไม่ได้บังคับใช้ทันที คาดว่าจะเริ่มใช้ได้ปี 2560 ซึ่งผมยืนยันตามความคิดเดิมไม่เปลี่ยนแปลง และไม่เคยมีอยู่ในสมองว่าให้มีการแยกเก็บภาษีที่ดินและสิ่งปลูกสร้างออกจากกัน การผลักดันกฎหมายภาษีที่ดินและสิ่งปลูกสร้างครั้งนี้ไม่ใช่เพื่อต้องการหารายได้เข้ารัฐทั้งหมด แต่ทำเพื่อลดความเหลื่อมล้ำของสังคมที่มาจากทรัพย์สินที่คนกลุ่มน้อยมีอยู่มากเกินไป" นายสมหมาย กล่าว
นายสมหมาย กล่าวว่า ไม่เคยระบุว่าจะปรับขึ้นภาษีมูลค่าเพิ่มที่ปัจจุบันจัดเก็บ 7% เพราะตอนนี้ต้องเร่งยุทธศาสตร์ในการอุดรูรั่วภาษี หากทำได้ดีก็ไม่จำเป็นต้องพิจารณาปรับเพิ่มภาษี